**Degetele poemului ca o rugăciune cu păsări**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*în crepuscul bem metafore cu o singură gură\*

Dedicată lui C.A.

îmi place luciul ghilotinei și disputa academică pe marginea veșniciei

tu iei o pădure pe umăr și urmărești amuzat cât de anapoda

înnod golurile dintre noi nu mi-e frică de surpări

sunt modul meu de-a săpa trepte spre sine din singurătăți

împletesc ghirlande multicolore de pus pe soclul

eroilor anonimi ce și-au înghițit (ca pe hapuri) morțile pentru mine

cuminți

nu-i plâng

vibrația lacrimei înflorește ghiocei siderali înainte de-a recunoaște ecoul

celebrez sacrificiul pietruindu-mă cu bucurii compacte

prin care frigul apocalipselor să nu pătrundă

țin în fuselaj primăveri de rezervă întotdeauna voi avea destui muguri

să-ți zugrăvesc interioarele

sunt un maestru de ceremonii desăvârșit

orbitez în jurul propriului soare mâna arcuită pod peste genune

este semnul meu pacifist cu lumea niciodată nu

ne-am asortat culorile straielor

doar disonanțelor amărui le-am locuit toate cotloanele

cu doamna în negru port un dialog intens ori de câte ori fac nodul de la cravată

perfect unui cerc îi este de-ajuns îndemânarea asta vetustă

chiar prea muritorilor ce-mi acoperă pielea cu lespezi nu

vor să-i asigur că le voi face toate pomenile

împărtășesc voluptatea păcatului cu toți mărturisitorii

iau asupra mea erupțiile eludate de zei

ți-e dor de mine când înveți pe de rost nuanțele pământului

și-ți spui că ai timp să apleci curbura nordică

a visului oricui nu întrebi la ce îmi folosesc crucile pe care le ridic

în asfințit nici gleznele mele ca două genuni care

aleg meticulos culoarea strigătului mut

știu să cern focuri înainte de-a încheia pelerina de vânturi

și să supervizez pelerinajele spre centru

veghez ca spaima de întuneric să nu găurească

mantaua de vreme rea a veșniciei să nu mă posede nici un profet

care nu știe să-și măsoare umbra

să nu semnez contracte de verde oricui te îngrijești tu

în grâul prea copt pâinea sucombă înainte

de-a aprinde cuptoarele

și iisus rămâne agățat de buză trist ca o eternitate furată

neîmpărtășit în cristos

mâinile n-or să să baleieze niciodată aerul rugăciunii

a secetă voi avea mustul înțepător al poemelor suficient pentru toate

bețiile

va rămâne chiar și după ce genunchii își vor transforma timpul

în pulberi strălucitoare

sunt coarda metaforei saturată de toate diapazoanele

galaxiilor tu cutia de rezonanță

va trebui să-ți asumi odată cu foșnetul păsărilor

când îmi răsfoiești arterele

simfonia aceasta ne depășește voințele și rostuirea între afluenții humei

despre dialectul albastrului n-am să-ți mai scriu

îl vorbești fluent după ce-ai furat vântului câteva strofe

privite prin stigmate cătușele gravitației

par brățări de nori la încheietura silfidelor tamburine-s ploile

năprazne de vătafi spăimiți niște tunete de-o veșnicie șlefuiesc

enzime în eprubete

beți de infinit

pe cruce de fulger țintuim poemele cu piroane de gheață

carnea lor (sau a noastră) se 'nalță

cazaciocul destinului ne iese prin tălpi